CELEX: 32009D0312
Language: mt
Date: 2009-04-02 00:00:00
Title: 2009/312/KE: Deċiżjoni tal-Kummissjoni tat- 2 ta’ April 2009 li temenda d-Deċiżjoni 2000/96/KE rigward in-netwerks ta’ sorveljanza dedikati għall-mard li jittieħed (notifikata taħt id-dokument numru C(2009) 2351) (Test b’relevanza għaż-ŻEE)

3.4.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 91/27
            
         DEĊIŻJONI TAL-KUMMISSJONI
   tat-2 ta’ April 2009
   li temenda d-Deċiżjoni 2000/96/KE rigward in-netwerks ta’ sorveljanza dedikati għall-mard li jittieħed
   (notifikata taħt id-dokument numru C(2009) 2351)
   (Test b’relevanza għaż-ŻEE)
   (2009/312/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Deċiżjoni Nru 2119/98/KE tal-Parlament Ewropew u tal-Kunsill tal-24 ta’ Settembru 1998 dwar l-istabbiliment ta’ network għas-sorveljanza epidemoloġika u kontroll ta’ mard li jinxtered fil-Komunità (1), u b’mod partikolari l-Artikolu 3(c) tagħha,
   Billi:
   
               (1)
            
            
               Id-Deċiżjoni tal-Kummissjoni 2000/96/KE tat-22 ta’ Diċembru 1999 dwar mard li jittieħed li għandu jiġi kopert b’mod progressiv fin-network tal-Komunità taħt id-Deċiżjoni Nru 2119/98/KE tal-Parlament Ewropew u tal-Kunsill (2) tistabbilixxi lista ta’ ċertu mard li jittieħed u kwistjonijiet speċjali dwar is-saħħa għal finijiet ta’ sorveljanza epidemjoloġika. L-għan prinċipali għall-iżvilupp fil-livell Komunitarju ta’ netwerk ta’ din ix-xorta għas-sorveljanza u l-kontroll ta’ mard li jittieħed kien li tinġabar u li tiġi kkoordinata l-informazzjoni min-netwerk ta’ monitoraġġ fl-Istati Membri rigward is-saħħa pubblika.
            
         
               (2)
            
            
               L-istess bħal meta kienet adottata d-Deċiżjoni 2000/96/KE mhux il-mard kollu li jittieħed jew il-kwistjonijiet speċjali dwar is-saħħa magħżula għas-sorveljanza epidemjoloġika setgħu jiġu koperti min-netwerk Komunitarju, ċerti netwerks dedikati għas-sorveljanza ġew identifikati bħala dawk li setgħu diġà jiġu stabbiliti.
            
         
               (3)
            
            
               Id-Deċiżjoni tal-Kummissjoni 2003/542/KE tas-17 ta’ Lulju 2003 temenda d-Deċiżjoni 2000/96/KE rigward l-operat tan-networks ta’ sorveljanza dedikata (3), fost affarijiet oħra tispeċifika l-mard li jittieħed u l-kwistjonijiet speċjali dwar is-saħħa li f’dak iż-żmien ġew stabbiliti għalihom netwerks dedikati għas-sorveljanza.
            
         
               (4)
            
            
               Ir-Regolament (KE) Nru 851/2004 tal-Parlament Ewropew u tal-Kunsill tal-21 ta’ April 2004 li jistabbilixxi ċentru Ewropew għall-prevenzjoni u l-kontroll tal-mard (4) (ECDC) jiddefinixxi n-netwerks dedikati għas-sorveljanza (DSN) bħala kull netwerk speċifiku dwar il-mard jew kwistjonijiet speċjali dwar is-saħħa għas-sorveljanza epidemjoloġika bejn l-istrutturi akkreditati u l-awtoritajiet tal-Istati Membri.
            
         
               (5)
            
            
               L-Artikolu 3(2) il-punt (d) tar-Regolament (KE) Nru 851/2004, jafda lill-ECDC bil-missjoni li jikkoordina n-netwerk Ewropew tal-entitajiet li joperaw fl-oqsma tal-missjoni tiegħu, inklużi n-netwerks maħluqin minn attivitajiet ta’ saħħa pubblika appoġġati mill-Kummissjoni u li joperaw id-DSN.
            
         
               (6)
            
            
               L-ECDC attwalment jissorvelja l-importanza relattiva tal-mard u ta’ kwistjonijiet speċjali dwar is-saħħa u meta meħtieġ mis-sitwazzjoni epidemjoloġika jissuġġerixxi biex tiġi emendata l-lista tal-mard li jittieħed li trid tkun koperta b’mod progressiv min-netwerk Komunitarju; barra minn hekk kull marda ġdida inkluża fid-Deċiżjoni 2000/96/KE hi immedjatament koperta bis-sorveljanza epidemjoloġika tal-ECDC.
            
         
               (7)
            
            
               Billi l-maġġoranza l-kbira tal-mard u tal-kwistjonijiet dwar is-saħħa elenkati fl-Anness I għad-Deċiżjoni 2000/96/KE issa hi koperta bl-attivitajiet tal-ECDC, ma għadux meħtieġ li jiġu enfasizzati f’dan l-Anness, permezz ta’ asteriski, dawk in-netwerks li diġà huma stabbiliti.
            
         
               (8)
            
            
               Id-Deċiżjoni 2000/96/KE għandha għalhekk tiġi emendata skont dan.
            
         
               (9)
            
            
               Il-miżuri stipulati f’din id-Deċiżjoni huma skont l-opinjoni tal-Kumitat stabbilit mill-Artikolu 7 tad-Deċiżjoni Nru 2119/98/KE,
            
         ADOTTAT DIN ID-DEĊIŻJONI:
   Artikolu 1
   Id-Deċiżjoni 2000/96/KE hi emendata kif ġej:
   
               (1)
            
            
               Fl-Artikolu 4(2) jitħassar l-ewwel subparagrafu.
            
         
               (2)
            
            
               L-Anness I hu emendat kif preskritt fl-Anness ta’ din id-Deċiżjoni.
            
         Artikolu 2
   Din id-Deċiżjoni hi indirizzata lill-Istati Membri.
   
      Magħmula fi Brussell, 2 ta’ April 2009.
      
         
            Għall-Kummissjoni
         
         Androulla VASSILIOU
         
            Membru tal-Kummissjoni
         
      
   
   
      (1)  ĠU L 268, 3.10.1998, p. 1.
   
      (2)  ĠU L 28, 3.2.2000, p. 50.
   
      (3)  ĠU L 185, 24.7.2003, p. 55.
   
      (4)  ĠU L 142, 30.4.2004, p. 1.
   
      ANNESS
      L-Anness I għad-Deċiżjoni 2000/96/KE hu sostitwit b’dan li ġej:
      
         
            “ANNESS I
            1.   IL-MARD LI JITTIEĦED U L-KWISTJONIJIET SPEĊJALI DWAR IS-SAĦĦA KOPERTI MIN-NETWERK KOMUNITARJU KIF IMSEMMI FL-ARTIKOLU 1
            
            
                     
                        1.1.
                     
                     
                        Rigward il-mard li jittieħed u l-kwistjonijiet speċjali dwar is-saħħa elenkati f’dan l-Anness, is-sorveljanza epidemjoloġika fin-netwerk Komunitarju trid titwettaq bil-ġbir u l-analiżi standardizzati tal-informazzjoni b’mod li jrid jiġi stabbilit għal kull marda li tittieħed u kwistjoni speċjali dwar is-saħħa meta jiġu stabbiliti n-netwerks speċifiċi għas-sorveljanza.
                     
                  2.   IL-MARD
            
            2.1.   Il-mard li jista’ jiġi evitat bit-tilqim
            
            Id-difterite
            L-infezzjonijiet b’haemophilus influenza grupp B
            L-influwenza
            Il-ħosba
            Il-gattone
            Is-sogħla konvulsiva
            Il-poljomjelite
            Il-ħosba Ġermaniża
            Il-ġidri
            It-tetanu
            2.2.   Il-mard trażmess sesswalment
            
            L-infezzjonijiet bil-klamidja
            L-infezzjonijiet bil-gonokokku
            L-infezzjoni bl-HIV
            Is-sifilide
            2.3.   L-epatite virali
            
            L-epatite A
            L-epatite B
            L-epatite C
            2.4.   Il-mard li jinġarr mill-ikel u mill-ilma u l-mard ta’ oriġini ambjentali
            
            L-antraċe
            Il-botuliżmu
            Il-kampilobatterjosi
            Il-kriptosporidjosi
            Il-ġardjasi
            L-infezzjoni bl-E. coli enteroemorraġika
            Il-leptospirosi
            Il-listerjosi
            Is-salmonellosi
            Ix-xiġellosi
            It-tossoplasmosi
            It-trikinosi
            Il-jersinosi
            2.5.   Mard ieħor
            
            2.5.1.   Il-mard trażmess minn aġenti mhux konvenzjonali
            
            L-enċefalopatiji sponġiformi trażmissibbli, il-marda varjanti ta’ Creutzfeld-Jakob
            2.5.2.   Il-mard li jinġarr mill-arja
            
            Il-leġjonellosi
            Il-mard minn meninġokokkoli
            L-Infezzjonijiet pnewmokoċċi
            It-tuberkulosi
            Is-Sindromu Respiratorju Akut Gravi (SARS)
            2.5.3.   Iż-żoonosijiet (għajr dawk elenkati fit-2.4)
            
            Il-bruċellosi
            L-echinococcosis
            Ir-rabja
            Id-deni-Q
            It-tularemja
            L-influwenza avjarja fil-bniedem
            L-infezzjoni virali tal-Punent tan-Nil
            2.5.4.   Il-Mard serju importat
            
            Il-kolera
            Il-malarja
            Il-pesta
            Id-deni emoraġijaku virali
            3.   KWISTJONIJIET SPEĊJALI DWAR IS-SAĦĦA
            
            
                     
                        3.1.
                     
                     
                        L-infezzjonijiet nosokomjali
                     
                  
                     
                        3.2.
                     
                     
                        Ir-reżistenza antimikrobjali”